इसमें कोई शक नहीं है कि आम आदमी पार्टी की लोकप्रियता तेजी से बढ़ रही है। यह लोकप्रियता परंपरागत राजनीतिक पार्टियों के तौर-तरीकों से आम लोगों की असहमति को दर्शाती है, जिनके लिए ‘आप’ एक ताजा हवा के झोंके की तरह है। दिल्ली विधानसभा चुनाव में ‘आप’ की सफलता ने उसकी लोकप्रियता को कई गुना बढ़ा दिया है। लेकिन ‘आप’ अब सिर्फ भ्रष्टाचार के खिलाफ लड़ने वाला संगठन नहीं, बल्कि एक राजनीतिक पार्टी है, जिसकी दिल्ली जैसे महत्वपूर्ण राज्य में सरकार है, इसलिए इसे ज्यादा गहराई से परखा जाएगा और परखने की कसौटी इसके कार्यक्रम, इसकी नीतियां और इसका प्रशासन होगा। जाहिर है, आप का सबसे बड़ा मुद्दा भ्रष्टाचार-विरोध है, इसलिए उसकी सरकार के लिए मुख्य कार्यक्रम सरकारी राजकाज में भ्रष्टाचार खत्म करना होगा। लेकिन उसके कुछ तौर-तरीके निश्चित ही कई सवाल उठाते हैं। इनमें से एक सरकारी कर्मचारियों के खिलाफ स्टिंग ऑपरेशन करने के लिए आम नागरिकों को प्रोत्साहित करना है। इसके पीछे उद्देश्य कितना ही अच्छा क्यों न हो, लेकिन यह तरीका क्या किसी सरकार को अपनाना चाहिए? स्टिंग ऑपरेशन आधुनिक तकनीक और मीडिया का एक दिलचस्प और सनसनीखेज रूप है, लेकिन अब भी इसकी नैतिकता संदेह से परे नहीं है। स्टिंग ऑपरेशन का इस्तेमाल कितना सच को सामने लाने के लिए होता है और कितना ब्लैक मेल के लिए, यह सवाल भले ही अलग हो, लेकिन विचारणीय तो है ही।